
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un  sabiedrību par iegādātiem apaviem.
No lietas materiāliem izriet, ka patērētāja 2025. gada 18. novembrī sabiedrības veikalā iegādājās jaunus ziemas zābakus Helly Hansen W Cora par 126,31 EUR. Prece tika piedāvāta un iegādāta kā piemērota lietošanai ziemas apstākļos. Preces izvēlē patērētāja konsultējās ar sabiedrības veikala pārdevēju, norādot, ka apavi nepieciešami lietošanai sniegainos un mitros ziemas apstākļos pilsētvidē. Pirkuma brīdī patērētājai netika sniegta informācija par to, ka apavi nav paredzēti lietošanai sniegā vai mitros apstākļos, kā arī tika ieteikta apavu papildu apstrāde ar mitrumu atgrūdošu līdzekli. Apavi pirmo reizi tika lietoti 2025. gada 27. novembrī sniegotā dienā, un jau pirmajā lietošanas reizē apavi samirka, kā rezultātā patērētājas kājas kļuva slapjas. Konstatējot, ka apavi nenodrošina aizsardzību pret mitrumu un nav lietojami ziemas apstākļos, patērētāja 2025. gada 22. decembrī vērsās pie sabiedrības ar rakstveida prasību atcelt pirkuma līgumu un atmaksāt par preci samaksāto naudas summu. Sabiedrība rakstveidā atteica patērētāja prasības izpildi. Patērētāja vēlas atgūt samaksāto naudas summu 126,31 EUR.
Sabiedrība lietā ir sniegusi skaidrojumu, norādot, ka konkrētajam apavu modelim nav ūdensnecaurlaidīgas membrānas, ka water‑repellency treatment nodrošina tikai īslaicīgu virsmas mitruma atgrūšanu un ka PRIMALOFT® marķējums attiecas uz siltumizolācijas īpašībām, nevis mitrumizturību. Sabiedrība uzskata, ka precei nav ražošanas defekta un ka tā atbilst ražotāja specifikācijām, līdz ar to noraida patērētājas prasību par pirkuma līguma atcelšanu un naudas atmaksu.
Komisija, izvērtējot lietā esošos materiālus, skaidro, ka jebkuri apavi, kuriem nav goretex membrānas, nebūs mitrumizturīgi. Bez šīs mitrumizturīgās membrānas, izmantojot apavus slapjumā, paliks slapjas kājas. Izmantotie līdzekļi apavu kopšanai dod īslaicīgu efektu, bet tie nespēj apavus padarīt ūdensnecaurlaidīgus. Komisija, iepazīstoties ar informāciju par iegādātajiem apaviem, secina, ka tiem nav solīta mitrumizturība, tiem nav membrānas, kas aizsargā pret mitrumu. Komisija secina, ka apaviem ir pievienota klāt informācija, kurā ir skaidri redzamas tiem solītās īpašības, līdz ar to, ja iegādājas apavus un vēlas, lai tie būtu mitrumizturīgi ir jāpievērš uzmanība pie apaviem esošās informācijas.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
 No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
No minētā izriet, ka pārdevējs ir atbildīgs par preces atbilstību līguma noteikumiem, bet, ja apavi atbilst solītajam, tad pārdevējam nav pienākums izpildīt patērētāj prasību. Tā kā apavi nebija solīti mitrumizturīgi, tad Komisija secina, ka tie atbilst līguma noteikumiem un līdz ar to sabiedrībai nav pamata izpildīt patērētājas prasību.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo

nolemj:

noraidīt patērētājas prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

